A Margit körúton az a kedvenc kis szakaszom, ami rejtélyes módon mindig zöldell, mindig rendben van tartva, és mindig öröm ránézni. Mivel ismerem a környék zöld részeinek hivatalos karbantartását, rögtön sejtettem, hogy ez csakis valami gerilla akció eredménye lehet:

Eddig a szomszédos virágüzletre gyanakodtam, azonban tegnap sikerült tetten érnem az elkövetőt, egy hölgy ásott, öntözött, ültetett vadul:

Elmondta, hogy a házban lakik a sarkon, és már 4 éve gondozzák ezt a pár négyzetmétert egy szomszédasszonyával közösen. Lelkesen vezetett végig a soron, beavatott minden egyes növény, virág történetébe: honnan van, mennyibe került, hogy virágzik. A költségeket ketten állják, soha nem kaptak támogatást az önkormányzattól, viszont van egy miniszponzoruk: a házban lakó

92 éves néni minden tavasszal ad 2000 forintot,

hogy az ablakából kinézve ezt a kis virágzó szigetet lássa. Hétvégén viszek ajándékba pár palántát.

Frissítés: Jelentkezett a II. kerületi önkormányzat. Elmondásuk szerint a hölgyek azért nem kaptak támogatást, mert nem is kértek, pedig a kerületnél számos ilyen kezdeményezést örömmel karolnak fel, például a Fogadj örökbe egy közterületet! akciójukkal. Ha jelentkeznek a lakók, szívesen melléjük állnak. Hát kell ennél nagyobb heppiend a hétvégére?

Nem maradhat el a szavazás: 20496 Támogatást nekik!

4036 Térkövet rá!